ສະຫະປະຊາຊາດ ຢາກໄດ້ລາຍງານໂປ່ງໃສ ຈາກຍີ່ປຸ່ນ
ສະຫະປະຊາຊາດ ຢາກໃຫ້ຍີ່ປຸ່ນ ເຮັດລາຍງານທີ່ໂປ່ງໃສ ກ່ຽວກັບອຸບັດຕິເຫດ ທີ່ໂຮງໄຟຟ້ານິວເຄລຍ Fukushima
ໂທລະພາບແຫ່ງຊາດຂອງຍີ່ປຸ່ນລາຍງານວ່າຮ່າງຖະແຫຼງ ການສະບັບນຶ່ງ ຂອງອົງການນິວເຄລຍສະຫະປະຊາຊາດ ຮຽກຮ້ອງໃຫ້ຍີ່ປຸ່ນເຮັດລາຍງານທີ່ມີຄວາມໂປ່ງໃສຫຼາຍຂຶ້ນ ກ່ຽວກັບວິກິດການ ທີ່ໂຮງໄຟຟ້ານິວເຄລຍ Fukushima ໃຫ້ແກ່ທາງອົງການດັ່ງກ່າວ ໂທລະພາບ NHK ລາຍງານໃນວັນພະຫັດມື້ນີ້ວ່າຖະແຫຼງ ການທີ່ວ່ານີ້ແມ່ນໄດ້ຖືກກະກຽມໄວ້ເພື່ອນໍາສະເໜີຕໍ່ກອງປະ ຊຸມຂອງອົງການພະລັງງານປະຣະມະນູສາກົນ ຊຶ່ງຈະມີຂຶ້ນ ທີ່ນະຄອນເຈນີວາໃນວັນທີ 20 ມິຖຸນານີ້ ເມື່ອໄວໆມານີ້ ພວກນັກຊ່ຽວຊານຈຸນຶ່ງ ຂອງອົງການພະລັງງານປະລະມະນູສາກົນໄດ້ເດີນ ທາງໄປຢ້ຽມຢາມປະເທດຍີ່ປຸ່ນ ເພື່ອສຶກສາເບິ່ງອຸບັດຕິເຫດທາງດ້ານນິວເຄລຍແລະຄາດວ່າ ຈະລາຍງານການພົບເຫັນຂອງຕົນຕໍ່ກອງປະຊຸມດຽວກັນນີ້ ຕາໜ່າງໂທລະພາບແຫ່ງຊາດຂອງຍີ່ປຸ່ນຍັງແຈ້ງວ່າ ຮ່າງລາຍງານສະບັບດັ່ງກ່າວນີ້ຍັງຮຽກ ຮ້ອງໃຫ້ຍີ່ປຸ່ນ ລາຍງານຕາມຄວາມເປັນຈິງກ່ຽວກັບວິກິດການນິວເຄລຍທີ່ເກີດຂຶ້ນ ແລະເປີດເຜີຍການຊັ່ງຊາຕີລາຄາຂອງຕົນ ເພື່ອວ່າປະເທດຕ່າງໆ ຈະສາມາດຖອດຖອນບົດຮຽນຈາກ ອຸບັດຕິເຫດທີ່ວ່ານີ້ ລັດຖະບານຍີ່ປຸ່ນ ແລະຜູ້ບໍລິຫານງານໂຮງໄຟຟ້ານິວເຄລຍ Fukushima ໄດ້ຖືກຕຳໜິຕິ ຕຽນຢ່າງໜັກຢູ່ໃນຍີ່ປຸ່ນ ຍ້ອນໄດ້ຊັກຊ້າໃນການຮັບຮູ້ເຖິງຄວາມຮ້າຍແຮງ ຂອງອຸບັດຕິເຫດ ທີ່ເກີດຂຶ້ນເວລາຟອງຍັກສຸນາມິປະທະຍີ່ປຸ່ນໃນວັນທີ 11 ມີນາເຮັດໃຫ້ລະບົບທຳຄວາມເຢັນ ຂອງໂຮງໄຟຟ້າດັ່ງກ່າວໄດ້ຮັບເສຍຫາຍນັ້ນ